Izvor: N1

Nakon poništavanja presude za izazivanje verske, rasne i nacionalne mržnje, lider zabranjenog neonacističkog Nacionalnog stroja, Goran Davidović, vratio se u Srbiju i najavljuje političko delovanje. Širom zemlje niču organizacije koje promovišu ksenofobiju i ultranacionalnizam, a stručnjaci poručuju - dešava se ono na šta su godinama upozoravali - ekstremističke poruke postale su normalna pojava u srpskom društvu.

Nakon više od decenije skrivanja od srpskog pravosuđa u Italiji, Goran Davidović ponovo je u Novom Sadu. Sudski postupak koji je trajao jedanaest godina završio se bizarnim obrtom - poništavanjem presude jer je nekadašnji vođa neonacista za isto delo već osuđen prekršajno. Čovek kome je Davidović godinama pretio, zbog čega mu još duguje novac na ime pravosnažnih presuda, kaže da ga povratak takozvanog Firera nije iznenadio.

"Srbijom vladaju ljudi koji su devedesetih učestvovali u planiranju, organizovanju i izvođenju etničkog čišćenja i genocida, zašto bismo se čudili nekakvom Goranu Davidoviću? Ovde čak i da Adolf vaskrsne, mislim da bi se osećao kao kog kuće", smatra Dinko Gruhonjić iz NDNV-a.

Kada se Davidović vratio kući, prvi su mu se obradovali ultradesničari koji koketiraju sa izlaskom na izbore - lider prorežimske Srpske desnice Miša Vacić i Pavle Bihali iz Levijatana, organizacije koja sve manje govori o pravima životinja, a sve više o nacionalizmu i politici. Prijateljske odnose Davidović gaji i sa antivakcinaškom organizacijom "Živim za Srbiju", kao i novoformiranim udruženjem Balternativa, koji se takođe sve glasnije uključuju u politički život. Izlazak na izbore najavljuje i sam Firer, koji kaže da ljudi njegovih svetonazora, pored navedenih organizacija, ima i u Srpskoj radikalnoj stranci i pokretu Dosta je bilo.

"Verovatno će se ići na neke lokalne izbore, ne verujem da ćemo imati novca i ljudstva da idemo na republičke izbore, osim ako se ne udružimo s nekim", rekao je Goran Davidović u intervjuu portalu Patriot.

Bojan Klačar iz CeSID-a ocenjuje potencijalno ukrupnjavanje ultranacionalista na republičkom nivou malo verovatnim, ali ga ne bi iznenadio njihov zajednički izlazak u pojedinim opštinama. Glas o snižavanju izbornog praga se, smatra, čuo sve do Italije.



"Cenzus od tri odsto na lokalnim izborima znači da vi možete sa par stotina glasova da postanete deo lokalnog parlamenta", kaže Bojan Klačar.

Nakon godina stagnacije, ultradesničarski pokreti u Srbiji ponovo bujaju. Klačar smatra da je politički život Srbije u ozbiljnoj krizi, jer su poruke koje predstavljaju političko nasilje normalizovane. Niko ne upozorava na aktivnosti neonacističkih organizacija, jer su, kaže, tradicionalne opozicione partije u Srbiji dezintegrisane.

"Onda se na tim pukotinama političkog života pojavljuju različite desničarske organizacije koje pokušavaju na jednoj vrlo često opskurnoj ideologiji, sa vrlo opasnim namerama kada je reč o migrantima, sa vrlo opasnim porukama kada je reč o vakcinama, da računaju na strah, zebnju i strepnje ljudi i da na toj iracionalnosti pokušaju da se nametnu kao važni politički akteri", rekao je Klačar.

Ono što povezuje najveći deo ultradesničarskih organizacija je to što su daleko kritičniji prema opoziciji nego prema vlasti. U tome prednjači Srpska desnica, na čijoj osnivačkoj skupštini je u prvim redovima bio i potpredsednik naprednjaka Milenko Jovanov.